**TIEDOTE: 7.10.2021**

**Kouluterveyskyselyn tulokset: Pohjois-Savossa nuorten tupakka- ja nikotiinituotteiden käyttö on vähentynyt, mutta yhä useampi yläkoululainen kokee itsensä yksinäiseksi ja nukkuu alle kahdeksan tuntia**

Kouluterveyskysely toteutetaan joka toinen vuosi. Tänä syksynä julkaistut tulokset on kerätty keväällä 2021 perusopetuksen 4. ja 5. luokkaa käyviltä, 8. ja 9. luokkaa käyviltä sekä lukiokoulutuksen 1. ja 2. vuoden opiskelijoilta ja ammatillisten oppilaitosten 1. ja 2. vuoden opiskelijoilta. Ammatillisessa oppilaitoksessa kyselyyn osallistuva ammatillista perustutkintoa opiskelevat alle 21-vuotiaat nuoret. Valtakunnallisesti vastausten kattavuus on ollut 4. ja 5. luokan osalta 87%, 8. ja 9.luokan osalta 77%, lukion 65% ja ammatillisen oppilaitoksen opiskelijoiden osalta 35%.

Kouluterveyskysely tuottaa tietoa eri ikäisten lasten ja nuorten hyvinvoinnista, terveydestä, koulunkäynnistä ja opiskelusta, osallisuudesta sekä avun saamisesta ja palvelujen tarpeisiin vastaavuudesta.

Kouluterveykyselyn tulosten mukaan Pohjois-Savossa suurin osa nuorista kokee olevansa osa lähiyhteisöä eli osa perhe, ystävä- tai harrastusporukkaa, kaikilla kouluasteilla. Yhä useampi kokee, että harrastuspaikat ovat lähellä ja nuorille on oleskelutiloja. Kuitenkin huolta aiheuttaa se, että edelleen yhä harvempi kokee olevansa tärkeä osa koulu- ja luokkayhteisöä ja nuoret kokevat, että heidän vaikutusmahdollisuutensa ovat vähentyneet. Yksinäisyys on lisääntynyt merkittävästi ja yhä useammalla yläkouluikäisellä ei ole yhtään ystävää.

Terveydentilan osalta voidaan todeta, että nuoret harjaavat hampaitaan aikaisempaa ahkerammin, mutta vielä on parannettavaa, sillä erityisesti ammatillisella puolella yli puolet (52,4%) harjaa hampaansa harvemmin kuin kahdesti päivässä. Huolta aiheuttaa se, että yhä useampi nuori kokee terveydentilansa keskinkertaiseksi tai huonoksi. Ahdistuneisuutta kokee joka viides nuori ja sosiaalinen ahdistuneisuus on kasvussa kaikilla kouluasteilla.

Elintapojen osalta ilahduttavaa on se, että hieman useampi nuori syö aamupalaa ja harrastaa hengästyttävää liikuntaa, tosin ammatillisen opiskelijoiden parissa tässä on vielä paljon parannettavaa. Koululounaan jättää väliin edelleen lähes 40% yläkoululaisista ja erityisesti leivän syöminen on vähentynyt kaikilla kouluasteilla. Ylipainoisten määrä on lisääntynyt yläkoululaisten ja lukiolaisten parissa ja yhä useampi nuorista nukkuu alle 8 tuntia. Noin 13% yläkoulun nuorista ei ole syönyt tai nukkunut netin takia.

Ilahduttavaa on tupakka- ja sähkötupakkatuotteiden sekä nuuskan käytön vähentyminen kaikilla kouluasteilla. Ammatillisen opiskelijoiden parissa kuitenkin nuuskaa käytetään vielä runsaasti. Raittiiden nuorten määrä on edelleen kasvussa ja humalajuominen on vähentynyt. Huolta aiheuttaa alaikäisten välittämisen ja vanhempien hankkiman alkoholin määrän kasvu. Laittomien huumeiden kokeilut ja kannabiskokeilut ovat kasvussa lukiolaisten ja ammatillisen oppilaitoksen nuorten keskuudessa.

Nuorilla on heidän oman kokemuksen mukaan koulunkäynnissälisääntyvässä määrin vaikeuksia. Yhä harvempi nuori pitää koulunkäynnistä. Nuorten kokema koulu-uupumus on lisääntynyt, kuten myös riittämättömyyden tunne opiskelijana. Koulussa on kuitenkin hyvä työrauha luokassa tai ryhmässä, opettajat rohkaisevat mielipiteen ilmaisuun ja ovat kiinnostuneita oppilaiden kuulumisista.

Koulukiusaamista esiintyy edelleen lisääntyvässä määrin yläkoululaisilla, vaikkakin yhä harvempi on osallistunut muiden kiusaamiseen. Kiusaamisesta kerrotaan aktiivisesti koulun aikuisille. Seksuaalista häirintää kuten kommentointia, ehdottelua, viestittelyä, kuvamateriaalia, on koettu yhä useammin, kaikilla kouluasteilla niin puhelimessa, internetissä kuin julkisissa tiloissa. Suurin osa kokee saavansa apua ja tukea kokemaansa seksuaaliseen häirintään ja väkivaltaan. Yhä useampi nuori kokee vanhempien tai muiden huoltapitävien aikuisten henkistä väkivaltaa vuoden aikana. Palvelujen osalta 80% nuorista kokee, että kouluterveydenhoitajalle on helppo päästä.

Toisen asteen opiskelijoista harva on ollut paljon huolissaan koronatartunnan saamisesta. Hieman useampi ollut huolissaan siitä, että tartuttaa koronaviruksen muihin. Eniten, noin joka viides, on ollut huolissaan siitä, että läheinen saa koronavirustartunnan.

Lisätietoja:

Kouluterveyskysely (THL) <https://thl.fi/fi/tutkimus-ja-kehittaminen/tutkimukset-ja-hankkeet/kouluterveyskysely>

<https://www.psshp.fi/web/hyte/suunta> -> ks. yhteenveto ja tilastoja

Säde Rytkönen, hyvinvointikoordinaattori, Pohjois-Savon sairaanhoitopiiri, PTH-yksikkö, HYTE-tiimi

sade.rytkonen(at)kuh.fi, p. 044 717 6370